Okresná prokuratúra Prešov 
Masarykova 16, 080 97 Prešov 	

Sp. zn. : 3 Pv 659/12/7707	Prešov, 14.1.2015
EEČ : 2-58-185-2015

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
dňa  08.08.2012 v čase o 23.10 hod. viedol osobné motorové vozidlo značky XXXXX XXXXX, evidenčné číslo XXXXX, medzinárodná poznávacia značka „PL“ v Prešove, Slovenská republika, po Švábskej ulici  v smere na ulicu Armádneho  generála Svobodu, pričom na križovatke s cestou ulica Solivarská – Armádneho generála Svobodu, označenou ako hlavná cesta, nerešpektoval zvislú  dopravnú  značku „Stoj“, vozidlo  nezastavil a nedal prednosť v jazde osobnému motorovému vozidlu značky XXXXX, evidenčné číslo XXXXX, medzinárodná poznávacia značka „SK“, vodiča XXXXX,  narodeného  XXXXX, idúceho  po hlavnej ceste, došlo k zrážke oboch vozidiel pričom  vo vozidle značky XXXXX  došlo k zraneniu vodiča XXXXX, s dobou liečenia  do 10 dní  a jeho spolujazdca XXXXX, narodeného  XXXXX, ktorý utrpel  zranenie s dobou liečenia do  3  mesiacov, 

lebo trestné stíhanie je neprípustné, preto že  tak ustanovuje medzinárodná zmluva

Odôvodnenie:
Dňa 09.05.2012 poverený príslušník Okresného dopravného inšpektorátu Okresného riaditeľstva Policajného zboru  Prešov uznesením spisovej  značky ORP- 196/DI-PO-2012  podľa § 199 odsek 1 Trestného poriadku  začal trestné stíhanie pre prečin ublíženia na zdraví podľa § 157 odsek 1, 2 Trestného zákona  a totožným uznesením tohto istého dňa  podľa § 206  odsek 1 Trestného poriadku bol obvinený XXXXX za skutok, ktorý mal byť spáchaný tak, ako je to uvedené vo výrokovej časti uznesenia.
2

	Šetrením bolo zistené, že obvinený menom XXXXX, narodený XXXXX,  žije trvale bytom Ostrowiec Świetikryski Osiedle  Stawki 27 m.45 j, Poľská republika. Je občanom Poľskej republiky.

Nakoľko sa nenachádzal na území Slovenskej republiky a bez jeho osobnej prítomnosti nebolo možné trestné konanie ukončiť, bolo vec potrebné odstúpiť na vykonanie trestného konania do Poľskej republiky.

 Dňa 16.08.2013 bolo následne trestné konanie uznesením tunajšej prokuratúry spisová  značka 3Pv 659/12/7707 prerušené podľa § 228 odsek 2 písmeno d) Trestného poriadku  a do Poľskej republiky bola zaslaná  s odvolaním sa na Zmluvu medzi Československou socialistickou republikou a Poľskou ľudovou republikou  o právnej pomoci a úprave právnych vzťahov v občianskych, rodinných, pracovných a trestných veciach podpísanej vo Varšave 21.12.1987 žiadosť o prevzatie trestného stíhania XXXXX

Dňa 15.12.2014 bola tunajšia prokuratúra Okregowou prokuratúrou v Kielciach, Poľská republika, informovaná o výsledku predmetného trestného konania.  

  Vzhľadom na to, že vo veci bolo potrebné vykonať ďalšie úkony v zmysle Trestného poriadku, platného na území Slovenskej republiky,  a vec meritórne ukončiť, v trestnom stíhaní bolo dňa 13.01.2015 pokračované uznesením tunajšej prokuratúry spisovej  značky 3Pv 659/12/7707.

Dňa 28.11.2014 zástupca  rejonoweho prokurátora  v  Ostrowiec Świetikryski, Poľská republika, rozhodnutím spisová  značka 1Ds2077/14 zastavil vyšetrovanie dopravnej nehody, ktorú spôsobil XXXXX v Prešove 08.08.  2012, nakoľko čin nenaplnil známky trestného činu a ani priestupku podľa právneho poriadku platného na území Poľskej republiky.

Podľa článku 63 Zmluvy medzi Československou socialistickou republikou a Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach  podpísanej vo Varšave 21.12.1987 po prevzatí trestného stíhania justičné orgány dožadujúcej zmluvne strany nemôže pokračovať v trestnom konaní proti tej istej osobe,  pre ten istý skutok.

Podľa § 215 odsek 1 písmeno d) Trestného poriadku prokurátor zastaví konanie, ak je trestné stíhanie neprípustné.

 Podľa § 9 odsek 1 písmeno g) Trestného poriadku je trestné stíhanie neprípustné,  ak tak ustanovuje medzinárodná zmluva.

3

	S poukazom  na vyššie uvedené ustanovenia a rozhodnutie vo veci samej orgánu činného v trestnom konaní  na území Poľskej republiky som preto rozhodla tak, ako je to uvedené vo výroku tohto  uznesenia.

Poučenie:
Proti  tomuto  uzneseniu je  prípustná  sťažnosť,  ktorú    možno podať do 3 dní odo dňa jeho oznámenia na tunajšiu prokuratúru.  O sťažnosti rozhodne Krajská prokuratúra v Prešove. Sťažnosť má odkladný účinok. 

JUDr. Miroslava Mikušová
prokurátorka